***Anexa II la H.C.L. nr. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

**Județul Mureș**

**Municipiul Târgu Mureș Parohia Ortodoxă Română Târgu Mureș IX**

**Administrația Domeniului Public Str. Mitropolit Andrei Șaguna nr. 13, Târgu Mureș Nr……………………… Nr………………………**

**CONTRACT DE COMODAT**

**I. Părțile contractante**

**1**. **Municipiul Târgu Mureș**, având ca sediu P-ța Victoriei nr. 3, Târgu Mureș, județul Mureș, cod poștal 540026, cod fiscal 4322823, cont RO03TREZ47624510XXXXX deschis la Trezorerie, reprezentat prin **Primar SOÓS ZOLTÁN,** în calitate de **comodant**

***Și***

**2**. **Parohia Ortodoxă Română Târgu Mureș IX**, cu sediul în Târgu Mureș, Str. Mitropolit Andrei Șaguna nr. 13, județul Mureș, cod de înregistrare fiscală: 4764914, reprezentată legal prin **Preot Paroh Bexa Daniel Emanoil,** în calitate de **comodatar**

***au convenit următoarele:***

**II. Obiectul contractului**

**Art. 1** Comodantul transmite în folosință gratuită comodatarului imobilul identificat în C.F. nr. 140110 Târgu Mureș, compus din terenul în suprafață de 1293 m2 și construcția C1, având suprafața construită la sol de 433 m2,situate pe str. Pavel Chinezu nr. 10 și aflate în proprietatea privată a Municipiului Târgu Mureș.

**Art. 2.** Folosința gratuită a imobilului își va produce efectele doar ulterior obținerii tuturor avizelor necesare în vederea edificării construcției, în condițiile legislației în vigoare.

**Art. 3.** Imobilul este dat în folosinţă gratuită comodatarului în vederea edificării unui locaș de cult, pe perioada existenței construcției.

**Art. 4.** Predarea-primirea imobilului se va efectua prin intermediul unui proces verbal, în termen de 5 zile de la data semnării prezentului contract.

**III. Durata contractului**

**Art. 5.**

**(1)** Prezentul contract de comodat se încheie pe o perioadă de 49 de ani cu posibilitate de prelungire, la solicitarea prealabilă a comodatarului cu 30 de zile înainte de expirarea contractului și cu acordul Municipiului Târgu Mureș, prin act adițional la prezentul contract.

**(2)** Contractul de comodat intră în vigoare la data semnării acestuia de către ambele părți.

**IV. Obligațiile comodantului**

**Art. 6. Municipiul Târgu Mureș, prin Serviciul Public Administrația Domeniului Public,** desemnează ca responsabil pentru realizarea contractului convenit pe ing. Moldovan Florian, având funcția de director.

**Art. 7.** În cadrul prezentului contract, **Municipiului Târgu Mureș** se obligă:

a) să asigure predarea imobilului identificat la art. 1, în folosinţa comodatarului, pe baza unui proces verbal de predare-primire, în vederea edificării unui locaș de cult;

b) să asigure comodatarului folosinţa netulburată a imobilului pe toată durata contractului;

c) să nu îl stânjenească pe comodatar în exercitarea dreptului de folosinţă asupra imobilului şi să nu emită acte prin care ar putea micşora folosinţa acestuia, decât ca urmare a unor motive excepționale legate de interesul național sau local;

d) să controleze periodic imobilul dat în folosință, respectiv dacă este folosit conform scopului pentru care a fost încheiat contractul de comodat. Acest control se va exercita fără a stânjeni folosinţa imobilului de către comodatar.

**Art.8. Comodatarul** desemnează ca responsabil pentru realizarea contractului convenit pe **Preot Paroh Bexa Daniel Emanoil.**

**Art. 9.**  În cadrul prezentului contract, Parohia Ortodoxă Română Târgu Mureș IX se obligă:

a) să folosească imobilul numai potrivit destinaţiei stabilite prin prezentul contract;

b) să respecte legislația în vigoare privind autorizarea funcționării locașului de cult, obținând toate avizele necesare pentru amplasarea construcției, inclusiv autorizația de construire, avizul Ministerului Transporturilor pentru obiectivele situate în zona infrastructurii de transport feroviar, documentațiile necesare branșării la utilități etc.;

c) să suporte toate cheltuielile asociate cu utilizarea imobilului dat în folosință gratuită, inclusiv, dar fără a se limita la costurile de utilități, întreținere, reparații și orice alte cheltuieli aferente;

d) să permită Municipiului Târgu Mureș să controleze periodic modul în care imobilul este folosit şi starea acestuia;

e) să înștiințeeze comodantul de îndată asupra oricărei acţiuni a unei terţe persoane de a-i tulbura folosinţa imobilului;

f) să nu închirieze sau să dea în folosinţă imobilul care face obiectul prezentului contract vreunui terţ, decât cu aprobarea Municipiului Târgu Mureș, sub sancţiunea rezilierii contractului de plin drept fără somaţie, punere în întârziere şi fără intervenţia instanţei;

g) să respecte dispoziţiile şi prevederile legale privind apărarea contra incendiilor, obţinând, după caz, toate avizele/autorizaţiile necesare funcţionării;

h) în cazul în care solicită prelungirea prezentului contract prin act adiţional, solicitarea va fi notificată Municipiului Târgu Mureș cu cel puţin 30 de zile înainte de expirarea contractului;

i) să gospodărească ca un bun proprietar imobilul, evitând distrugerea, degradarea și deteriorarea acestuia;

**Art. 10. Obligații comune:**

a)Părțile se obligă să se susțină reciproc și să asigure aducerea la îndeplinire a obiectului contractului;

b) Părțile vor acționa în vederea îmbunătățirii comunicării între factorii de decizie ai acestora, prin realizarea unor întâlniri de dialog la inițiativa oricărei părți, ori de câte ori situația o impune.

**V. Răspunderea părților**

**Art. 11.**

a) Pentru nerespectarea obligaţiilor prevăzute în prezentul contract, partea în culpă datorează celeilalte părţi daune, în măsura în care s-a produs un prejudiciu;

b) Contractul se va desfiinţa şi comodatarul va plăti daunele corespunzătoare dacă prejudiciul pe care l-a produs comodantului este atât de grav încât continuarea contractului este nejustificată;

c) Comodatarul răspunde de pieirea sau deteriorarea imobilului în cazul în care imobilul este folosit cu altă destinaţie decât aceea pentru care i-a fost dat în folosinţă sau dacă prelungeşte folosinţa după scadenţa restituirii, chiar dacă aceasta se datorează unei forţe majore, cu excepţia cazului în care bunul ar fi pierit ori s-ar fi deteriorat oricum datorită acelei forţe majore.

**VI. Clauzele de încetare ale contractului**

**Art.12.** Următoarele clauze duc la încetarea contractului:

a) Prin acordul comun de voință al părților, în scris;

b) Nerespectarea întocmai a clauzelor prezentului contract, situație în care partea lezată poate cere rezilierea unilaterală a acestuia;

c) La expirarea termenului pentru care a fost încheiat, dacă părţile nu convin expres la prelungirea contractului, prin act adiţional;

d) În caz de forță majoră, în condițiile Legii;

e) Prin încetarea înainte de termen, prin denunţare unilaterală de către Municipiul Târgu Mureș, dacă Consiliul Local, din motive excepționale legate de interesul național ori local, hotărăşte utilizarea spaţiului în alt scop decât cel stipulat prin prezentul contract, fără drept de dezdăunare şi cu o prealabilă notificare de 90 de zile.

**VII. Alte clauze de desfășurare ale contractului**

**Art. 13.** Comunicarea între părți privitor la modul de desfășurare a contractului se efectuează, verbal, în scris sau prin corespondență electronică.

**Art. 14.** Orice modificare a datelor de identificare şi/sau reprezentare ale comodatarului va fi notificată Municipiului Tîrgu Mureş în termen de 5 zile de la intervenirea acesteia.

**VIII. Litigii**

**Art. 15.** Litigiile de orice fel , decurgând din executarea prezentului contract, se vor soluționa pe cale amiabilă sau, dacă altfel nu este posibil, de către instanțele judecătorești competente.

Drept pentru care s-a încheiat prezentul contract de comodat, azi ............................... în 3 (trei) exemplare, din care două pentru Municipiul Târgu Mureș și un exemplar pentru Parohia Ortodoxă Română Târgu Mureș IX.

**MUNICIPIUL TÂRGU MUREȘ PAROHIA ORTODOXĂ ROMÂNĂ TÂRGU MUREȘ IX**

**PRIMAR Preot Paroh Bexa Daniel Emanoil**

**Soós Zoltán**

**Director ADP**

**Ing. Moldovan Florian**

**Viză Juridică**